《朱圉山》
清代·李念慈

我过朱圉山，山势何缥缈。丹崖卧横纹，十里行未了。

寒路风沙集，冰溪清渭绕。鸡犬叫云中，人家出树杪。

天寒烟不上，道险壑方窈。移神探古迹，流目瞩去鸟。

海内多战斗，河西尚征剿。苦为行迟迟，半是忧悄悄。

云开西倾青，日出伏羌晓。问奇怀胼胝，寻幽披萝茑。

因爱山中静，人世多纷扰。

作者简介：清陕西泾阳人，一名念兹，字屺瞻，号劬庵。顺治十五年进士，授直隶河间府推官，改新城、天门知县。后隐居谷口山。好吟咏喜游，足迹几遍天下。有《谷口山房集》。